सिम्स के 400 मरीजों को अब थाली की बजाय दिया जा रहा पैक भोजन
सिम्स के 400 मरीजों को बुधवार को थालियों की बजाय पैक भोजन परोसा गया। गुणवत्ता में सुधार और बैक्टीरियारहित भोजन की सप्लाई के लिए प्रबंधन ने इस प्रकार की पहल पहली बार की है। इसके पहले वार्डों में घूम-घूमकर खाली बर्तनों में भोजन परोसा जाता था, जिससे उसमें संक्रमण का खतरा रहता था।
सिम्स में भर्ती मरीजों काे प्रबंधन द्वारा ठेकेदार के माध्यम से सुबह दाेपहर और रात में तीन मर्तबा पैक्ड भोजन सप्लाई की बुधवार से नई व्यवस्था शुरु की गई है। अब तक मरीजों को खुलेतौर पर दाल, भात, और सब्जी थालियों में परोसा जाता था। इसके चलते भोजन की मात्रा में गड़बड़ी की शिकायतें रहती थीं। वहीं भोजन में बीमारियों का संक्रमण होने की आशंका रहती थी। खुले रूप में भोजन बांटने के कारण उसमें कचरा गिरने या इसी तरह की अशुद्धता की शिकायत पर प्रबंधन को विरोधों का सामना करना पड़ता था। इसी बात को ध्यान में रखकर इस बार भोजन सप्लाई के टेंडर की सूचना निकालते समय पैक्ड भोजन सप्लाई की शर्तें जोड़ी गई। रायपुर की कंपनी को भोजन परोसने के लिए 3 करोड़ का ठेका दिया गया है। सिम्स के प्रभारी एमएस डा. रमणेश मूर्ति का कहना है कि मरीजों को ताजा और शुद्ध भोजन उपलब्ध कराने के लिए व्यवस्था में बदलाव किया गया है।
सिम्स में मरीजों को पैक भोजन बांटना शुरू किया गया है। अब पहले से बेहतर खाना मिलने की उम्मीद जताई जा रही है।
hin_Deva hin_Deva hin_Deva hin_Deva